ট্রাকটা সেতুর গার্ড ওয়াল ভেঙে রাস্তার পাশে ধান জমিতে নেমে গিয়েছিল। এ দিন সকালে ঘটনাস্থলে গিয়ে দেখা যায়, তখনও রাস্তার পাশে ছড়িয়ে ছিটিয়ে পরে রয়েছে মেলা থেকে কেনা নতুন ভ্যানিটি ব্যাগ, চটি, জামাকাপড়ের ছেঁড়া অংশ। ভিড়ের মধ্যে থেকে গ্রামবাসী অভিযোগ করেন, ঘটনাস্থল থেকে ঢিল ছোড়া দূরত্বে রাধানগর ফাঁড়ি। কিন্তু পুলিশ আসেনি। রাতে তাঁরাই উদ্ধারে এগিয়ে এসেছিলেন। গ্রামবাসীদের দাবি, কয়েকশো মিটার দূরে রাধানগরের ব্লক প্রাথমিক স্বাস্থ্যকেন্দ্রে তাঁরাই পাঁচ জনকে উদ্ধার করে নিয়ে যান। চিকিৎসক দুই নাবালককে দেখেই জানায়, ঘটনাস্থলেই ওদের মৃত্যু হয়েছে। কিন্তু, বাকিদের বিষ্ণুপুর হাসপাতালে নিয়ে যেতে বললেও অ্যাম্বুল্যান্স জোগাড় করে দিতে পারেনি। তাঁদের কথায়, ‘‘নামেই ব্লক স্বাস্থ্যকেন্দ্র। একটা মাত্র নিশ্চয়যানের অ্যাম্বুল্যান্স রয়েছে গর্ভবতী ও সদ্যোজাতদের জন্য। সাধারণ রোগীদের জন্য অ্যাম্বুল্যান্স নেই।’’ ভাড়া গাড়ি করে তাঁরা আহতদের বিষ্ণুপুর সুপার স্পেশ্যালিটি হাসপাতালে নিয়ে যান। সেখানে চিকিৎসক কৃষ্ণপদকে মৃত বলে জানান। লক্ষ্মী ও পূজাকে বাঁকুড়ায় স্থানান্তর করা হয়। বিষ্ণুপুর হয়ে বাঁকুড়ায় পাঠানো হয় রাধানগর গ্রন্থাগারের কাছে আগেই ট্রাকের ধাক্কায় জখম হওয়া সন্টু বাউরিকে।